මෙවර පාර්ලිමේන්තු මැතිවරණයේ ප්‍රතිඵල සමග සුවිශේෂතා රැසක්ම හදුනාගත හැකියි.මෙවර පාර්ලිමේන්තුවට සුදුසුකම් ලැබූවන් අතර පිය පුතුන් කිහිපදෙනෙකුම හඳුනාගත හැකියි.ශ්‍රී ලංකා පොදුජන පෙරමුණේ නායක මහින්ද රාජපක්ෂ මහතා කුරුණෑගලින් පාර්ලිමේන්තුවට තේරීපත් වූ අතර ඔහුගේ පුත් නාමල් රාජපක්ෂ  පාර්ලිමේන්තුවට සුදුසුකම් ලැබුවේ හම්බන්තොට දිස්ත්‍රික්කයට තරඟ කරමින්.ඔවුන් දෙදෙනාම අදාල දිස්ත්‍රික්කවල පළමු තැනට පැමිණියා.ජනක බණ්ඩාර තෙන්කොන් මහතා සහ ඔහුගේ පුත් ප්‍රමිත බණ්ඩාර තෙන්නකෝන්ද මෙවර පාර්ලිමේන්තුවට පිය පුතුන් ලෙස තේරී පත්වූයේ මාතලේ දිස්ත්‍රික්කයෙන් තරඟවදිමින්.චමල් රාජපක්ෂ මහතා හම්බන්තොට දිස්ත්‍රික්කයෙන් ජයග්‍රහණය කර පාර්ලිමේන්තුවට තේරි පත්වෙද්දී ඔහුගේ පුත්  ශෂීන්ද්‍ර රාජපක්ෂ මහතා ජයග්‍රහණය කළේ මොණරාගල දිස්ත්‍රික්කයට තරඟ කරමින්.තවත් පිය පුතුන් දෙපලක් ලෙස මෙවර මැතිවරණයට රාජිත සේනාරත්න සහ චතුර සේනාරත්න තරග කළත් චතුර සේනාරත්නට මැති සභයේ වරම් හිමිවූයේ නැහැ.එමෙන්ම තවත් සුවිශේෂී සබඳතාවක් රත්නපුර දිස්ත්‍රික්කයේ ප්‍රතිඵල ඔස්සේ නිරීක්ෂණය වුණා.පාර්ලිමේන්තු මන්ත්‍රී රංජිත් සොයිසා මහතාගේ අභාවයෙන් පසුව ඒ මහතාගේ බිරිඳ මුදිතා ප්‍රශාන්ති මහත්මිය මුල්වරට පාර්ලිමේන්තුවට තරග කළ අතර ඇයට පාර්ලිමේන්තු වරම් හිමිවුණා.කෙසේ වෙතත් එක්සත් ජාතික පක්ෂයේ දයා ගමගේ මහතා කොළඹ දිස්ත්‍රික්කයෙන් හා ඔහුගේ බිරිද අනෝමා ගමගේ මහත්මිය දිගාමඩුල්ල දිස්ත්‍රික්කයෙන් තරග කළත් ඔවුන් දෙදෙනාටම ජයග්‍රහණය කිරීමට හැකිවූයේ නැහැ.මේ අතර කලාකරුවන්වූ උද්දික ප්‍රේමරත්න මහතා සහ ගීතා කුමාරසිංහ මහත්මියද අනුරාධපුර දිස්ත්‍රික්කය සහ ගාල්ල දිස්ත්‍රික්කය නියෝජනය කරමින් මෙවර පාර්ලිමේන්තුවට තේරී පත්වුණා.වසර ගණනාවක් මාධ්‍යවේදියෙකු ලෙස කටයුතු කළ සංජීව එදිරිමාන්න මහතාද මෙවර පාර්ලිමේන්තුවට තේරී පත්වුණේ කලුතර දිස්ත්‍රිකයෙන්.මේ අතර, මෙවර මහ මැතිවරයේදී ශ්‍රී ලංකා පොදුජන පෙරමුණ සමග සන්ධාන ගතවූ ශ්‍රී ලංකා නිදහස් පක්ෂයේ සාමාජිකයින් 14 දෙනෙකුද පාර්ලිමේන්තුවට සුදුසුකම් ලබා තිබෙනවා.ඒ, හිටපු ජනාධිපති මෛත්‍රීපාල සිරිසේන, දයාසිරි ජයසේකර, මහින්ද අමරවීර, නිමල් සිරිපාල ද සිල්වා, දුමින්ද දිසානායක, රංජිත් සියඹලාපිටිය සහ දුෂ්මන්ත මිත්‍රපාල යන අයයි.මීට අමතරව, අංගජන් රාමනාදන්, කාදර් මස්තාන්, ලසන්ත අලගිහයවන්න, චාමර සම්පත් දසනායක, ශාන් විජේලාල් ද සිල්වා, ශාන්ත බණ්ඩාර සහ ජගත් පුෂ්පකුමාරට ශ්‍රී ලංකා නිදහස් පක්ෂය වෙනුවෙන් මන්ත්‍රී ධුර හිමිවුණා.ශ්‍රී ලංකා පොදුජන පෙරමුණේ සාමාජික පක්ෂයක් වන ජාතික නිදහස් පෙරමුණ ඉදිරිපත් කළ අපේක්ෂකයින් 5 දෙනෙකු සහ ජාතික ලැයිස්තු මන්ත්‍රීවරයෙකු මෙවර පාර්ලිමේන්තුව සඳහා සුදුසුකම් ලැබුවා.ඒ, විමල් වීරවංශ, ජයන්ත සමරවීර, නිමල් පියතිස්ස, ගාමිණී වලේබොඩ සහ උද්දික ප්‍රේමරත්න යන අයයි.එම පක්ෂයේ මොහොමඩ් මුසම්මිල් ජාතික ලැයිස්තුවෙන් පාර්ලිමේන්තුවට පිවිසෙනු ඇති.මෙවර පාර්ලිමේන්තු මැතිවරණයේදී ඡන්දයෙන් තේරීපත්වූ කාන්තාවන් ගණන 8ක්.පොදුජන පෙරමුණ නියෝජනය කරමින් පවිත්‍රා වන්නිආරච්චි, මුදිතා ද සොයිසා, සුදර්ශනී ප්‍රනාන්දුපුල්ලේ, ගීතා කුමාරසිංහ, රාජිකා වික්‍රමසිංහ සහ කෝකිලා ගුණවර්ධන ඊට අයත්.සමගි ජන බලවේගයෙන් තරග කර මෙවර පාර්ලිමේන්තුවට තේරීපත්වූ කාන්තාවන් දෙදෙනා වන්නේ රෝහිණී කවිරත්න සහ තලතා අතුකෝරල පමණයි.